Taxnderrist wis 8
ɛ/ E = ع
X = خ
C = ش
ḥ = ح
ɣ = غ
Q = ق
ṭ = ط
ḍ = ض
ṣ = ص
lt=tc
Ll=dj
Saɛid d aḥnjir d amẓyan isseɛda tudrt ins g uḥsi n udrar n Sidi Ɛabid. Zeggwami d ilul, yufa adrar zdat n tiṭṭawin ins, ittlaɣa as d ad gs iwddar, ad gs issen tudrt, ad gs ilmd targazt. Cḥal ma nnan as ymmas d babas, alaɣi n udrar n Sidi Ɛabid yujar marra min d as qqarn.
Taɛanṣart
« Luxa nc, nnubt inu ! ».
“Lla cm tnḍud luxa nc!”
Aɛiyyḍ n iḥnjirn d tḥnjirin ad as tettslid zi manis. Ajnna qqaɛ d ddxaxn, tamurt qqaɛ d tifggirin, ci d timẓyanin ci d timqqranin. Kul tarfiqt tettg tafggirt i ɣa tzmr ad tnḍu. Imqqranen d tmqqranin ttggn tt d tamqqrant, timẓyanin d imẓyanen ttggn tt d tamẓyant.
S umẓyan s tmqqrant aɣmbub nsn iwwa s arbu n tmssi. Arɣan zg uzllif ar iḍarn. Zi lwqt ar lwqt, truccan ayawya s waman ḥuma ur dɛɛqn.
Taɛanṣart, ass nni mindg tettg tmssi tamɣra ag waman. Zggwami ɣa tgr tfuyt d zi ɣa tɣli, iman d arrimt d wul ggin awal ad nnbjin ar tmɣra n waman d tmssi, mani ttwaksayn zi tmurt ar mani ci.
Zggwami dd tkkr ymmas n Saɛid zg iḍṣ nttat tettrucca s waman: taddart, tazniqt, tarwa, tiɣmriwn innufrn, tazqqa, …Ur d as iqqim umkan ula d ci ur t trucc s waman.
Aman, aman, aman. N yilel, n iɣzr, n tala, n tanut, n tsbbalt,…Min ma yilin tn. Iwdan ffudn aman axmi ɛmmars ur swin. Rid sessn ɣir i tɛddist, sessn i yiman, i wul, i twngimt,…sessn, ssiridn, truccan.
X tma n yilel, i d yuffu Saɛid d imddukkal ins d azgn amqqran zg imzdaɣ d tmzdaɣ n tmdint. Irwl as i ymmas. Nttat tazzl tikarmin as, ntta ittxuttul as ḥuma ur d as tettims zzit n wulli i tnzar. Ymmas tqqar qa s uɣir xs ad tt igg gi tɛanṣart, tettṣṣar zi min illan ur ikni, ntta ikarh itt. Ammn i iqqimn ar wami wwḍn ar ṣabadiya.
Aftaḥ n tɛanṣart ittkks tudayt tqqar as ymmas. Tiftisin n tmdint uffunt id tmulluɣnt s iwdan, illa wi i dd iwwin xlli d lksibt ad tssird dg waman.
Wn ɣa yadfn dg waman ad tn ikkssi jr ifassn ad tn ittsiyab dg ujnna. Aman tṣarn d x iwdan am tmqqa n unẓar gi lwqt n tzawa. Ass nni, tisfay astiqa ttɛawadnt tinfas, astiqa ssawaḍnt id min irṣṣan dg walliɣ n yilel: tirja i innurin, alaɣi n ljdud, isitam n tiwcca,…
Saɛid d lɛicart ins ḥaman Taɣzart Tamẓyant ḥuma ad ilin wḥḥdsn. Taftist nsn tmmars ar iḍarn n ḍhar n Ssllum x jjiht ins d taẓlmaḍt n udrar n Sidi ɛabid. Ntnin tcucn x iẓra, x uḍuqẓ n tsfay, x ixubac i zdɣn imudar n yilel imẓyanen. Jr uẓru d uẓru, kksn tɣucbunt n uftaḥ d tirart d tikkst n tzɣar, amssall, ikurẓmiwn. Mlmi ttahḥḥln, tḥrillizn x cwit n tjdit i din illan, fsrn ixf nsn i tfuyt n tɛanṣart, ad asn tccar iman d arrimt s tayri d wafra i min iqqimn zg usggwas. Ul nsn ifrh s min tn ittrajan tamddit. Ttxmmamn gi muk tgga tfggirt i ɣa ggn, manct tlla, man amkan mani i tt ɣa ggn,… Ikcwaḍ qa swjdn tn zggwami slln zg uqmmum n ymmatsn ila tɛanṣart tettqrrab d. Grwn mis ɣa ggn tafggirt d taqmqamt. Maca, ad zmmrn ad tt nḍwn ?
Iwdan qqaɛ rwwḥn ar tudrin, ntnin am lbda, ur ttikin ag lwqt xmi tɛdda. Ur kkirn ar wami ukan ag wadan tqijjiwn s ulaẓ. Luxnni qlɛn ttazzln.
Ɣir iwwḍ Saɛid ar twwurt n taddart nsn, yuca d ssin ci n lfwaḥ ur t xṭṭint tnzar n Saɛid: Imcyax. Macca nni i dd ittasn zg usggwas ar usggwas: irdn, tinifin d ibawn munen dg ict n tqnuct.
Icca Saɛid imcyax ar wami zg d dwln, yuri ar tzqqa, iksi d ikcwaḍ uka iffɣ.
Gin awal ad munen ar usarag ittawin ar umrabḍ. Din ad iliq i tfggirin. Amkan imɣar d amiriw. Din i ɣa iwqɛ umɛand d umsizwr x unḍaw.
Ag ikcwaḍ wwin d ci nnɣni, bla zgs tamddit n tɛanṣart ur tettilli d tamddit.
Ag tdggwat, ila munen d marra iḥnjirn d tḥnjirin, iḥudriyn d tḥudiryin s tzdmin nsn. Ci isrusa ikcwaḍ, ci isɛurruc itn, ci ittizi timssi,…
Ibda umsizwr. Saɛid d imddukkal ins qwwrn d tafggirt tmɣar. Maca ntnin ɛad d imẓyanen. Txzzarn dgs, txzzarn dg waddud nsn. Timssi tcca ajnna, tssaggwad. I tɣnnant mani tt ɣa jjn?
Ad raḥn ad qllbn ayli dwln ar tkarmin. Imqqranen ḍḥḥkn xsn. Yuri Saɛid ar ict n tɛrurt. Imddukkal ins ttɣiln ixiyyq. Jjan t, qqimn txzzarn muk as ttggn iḥudriyn i unḍaw n tfggirin timqqrannin, Ur ukin mizi ttblan umi ttwalan Saɛid iwwi d tankkayt zi tɛrurt, dadadadadadada uka ntta inḍu tafggirt iṣar arawan ins ɛad.
Ksin gi tɣuyyt d tcrrift. Zi ssin d tsawnt ur skutin, talayt ar tɛrurt, tankkayt, anḍaw. Zi lwqt a tnni nnɣni, ttlqafnt tn tirjin dg iḍarn, maca ntnin ur ttbddin.
Wnni d tnni ur inṭṭwn tifggirin ittg ci nnɣni. Ci ittg tiṣffarin s iɛqqayn n umcmac, tibliɣin ttsiyyabnt tn gi tmssi, ttddznt tn, ttggnt zgsn taẓult.
Umi uḥḥln munen ar mani kksn ad kmmln i uqṣṣar n tɛanṣart. Luxxni jbdn d iḥnjirn dduzan : agmbri s llaṭet n zzit d ifilan n tgmrawt, allun i tɣrrafnt tymmatin s yilm n uqnni, d uṭamṭam i ittwaggn s iqdduḥn n ṣṣbiɣt.
Taṣḍma n Saɛid d imddukkal ins tlul d ass n tɛanṣart. Ula d ijj zzgsn ma issn ad iwwt tamuzikt, maca umi tt nnan, nnan tt. Ad wwtn, ad ɣnnjn ad cḍḥn. Iffh d muk ma iffɣ d, ad gz ssufɣn icuɛaḍ. Aṭṭas zgwwami ntnin ttxmmamn ad ggn ict n tṣḍma n uɣnnij d tmuzikt, xmi ttslan i tṣḍmiwin timqqranin tdrrabnt gi ci n tɣmmart niɣ dg udrar, iteṭṭf itn ci n izmri d amqqran. Ila d asittm ad ɣrsn tili ula d ntnin taṣḍma. Iɣnnijn n Lɣiwan d Twattun d Qusmit d Tiydrin…ur d asn ttkksn zi twngimt. Saɛid ittffɣ zgsn ittadf zzgsn. Attaf aqqa t x macca ag lḥbab ins, ur ittiki ḥtta ad yaf ittɣnnaj: tettlaɣa tettruuuu…
Smunen d xsn aɛbbij iḥnjirn. Ma tiḥnjirin qa njmɛnt ar tudrin nsnt. Tnni i din iguran, tusi d ɣrs ymmas niɣ d babas ẓẓuɣrn tt zi tqjwawt. Gi tudrin, ddxan n mrru issfsax aḍan, ittlaɣa d x min iknan.
Zɛma ur ssinen i bu uẓawan n ci, maca ict n tbabbaḥt n tmijja tmun ag wul iḥrrn d tayri n usnflul ssufɣn d ci n llɣa ssɛdan akids Saɛid d lɛicart ins ict n tmddit ur tettwattu dg wass min ɣar ur illi wumas.
Katalunya, yunyu 2013
afr_Latn nus_Latn ace_Arab ckb_Arab kab_Latn kab_Latn prs_Arab kab_Latn ace_Arab urd_Arab est_Latn wol_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn